РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/68-17

10. мај 2017. године

Б е о г р а д

ЗАПИСНИК

10. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 05. МАЈА 2017. ГОДИНЕ

Седница је почела у 11,10 часова.

Седницом је председавао Муамер Зукорлић, председник Одбора.

Седници су присуствовали чланови Одбора: проф. др Марко Атлагић, Милена Бићанин, проф. др Ратко Јанков, мр Александра Јерков, Наташа Ст. Јовановић, проф. др Жарко Кораћ, мр Ђорђе Косанић, Милетић Михајловић, проф. др Жарко Обрадовић, др Владимир Орлић, Олена Папуга, Марко Пaрезановић, проф. др. Љубиша Стојмировић и Фатмир Хасани.

Седници је присуствовао Никола Савић (Дубравко Бојић), заменик члана Одбора.

Седници није присуствовао члан Одбора Богдан Обрадовић, нити његов заменик.

На предлог председника Одбора, усвојен је једногласно следећи:

Д н е в н и р е д

1. **Утврђивање листе кандидата за избор чланова Националног просветног савета.**

Пре преласка на разматрање утврђеног дневног реда усвојен је, без примедаба, Записник девете седнице Одбора, одржане 16. марта 2017. године.

Прва тачка дневног реда: **Утврђивање листе кандидата за избор чланова Националног просветног савета**

Муамер Зукорлић, председник Одбора, у уводној речи је подсетио чланове Одбора, да је Законом о основама система образовања и васпитања утврђено да се Национални просветни савет (у даљем тексту: Савет) образује ради праћења, омогућавања развоја и унапређивања квалитета образовања и васпитања. Савет има 43 члана, укључујући и председника, које бира Народна скупштина на време од шест годинa. Законом је прописано ко су овлашћени предлагачи кандидата за чланове Савета и колико се чланова бира из сваке од прописаних структура. Овлашћени предлагачи су дужни да доставе листу кандидата за чланове Савета четири месеца пре истека мандата чланова којима мандат истиче и листа треба да садржи већи број кандидата од броја чланова који се бирају. Такође, прописано је и да се најмање половина чланова Савета бира из реда стручњака из области образовања и васпитања и прописано је ко не може бити изабран за члана Савета (сукоб интереса). Напоменуо је, да се аутентичним тумачењем одредби члана 13. став 3. тачка 5) Закона о основама система образовања и васпитања, које је Народна скупштина донела 15. априла 2015. године, за чланове Савета бирају представници удружења, односно друштава, из реда наставника, васпитача и стручних сарадника, који су запослени у предшколској установи, основној и средњој школи, са листа кандидата које поднесу удружења и друштва.

Такође је подсетио да је Одбор 10. новембра 2016. године упутио позив овлашћеним предлагачима да доставе листе кандидата до 25. јануара 2017. године, имајући у виду да је Законом прописано да су овлашћени предлагачи дужни да доставе листе кандидата за чланове Савета четири месеца пре истека мандата чланова којима мандат истиче. Предлагачи су обавештени и да је потребно да предложене листе садрже већи број кандидата од броја који се бира.

Напоменуо да је стручна служба Одбора правовремено доставила члановима Одбора, у електронској и писаној форми, листе кандидата које су поднели сви овлашћени предлагачи са биографијама кандидата.

У дискусији су, поводом ове тачке дневног реда, учествовали чланови Одбора: Олена Папуга, Владимир Орлић, Александра Јерков, Жарко Кораћ, Ратко Јанков, Љубиша Стојмировић, Марко Атлагић и Милена Бићанин.

Олена Папуга је поставила питање да ли чланови Савета, којима истиче шестогодишњи мандат, имају обавезу да доставе извештај Народној скупштини о свом раду уз образложење чиме су допринели развоју и унапређењу квалитета образовања и васпитања у претходних шест година. Додала је да је посебно заинтересована за образовање националних мањина и да би др Минерва Трајловић Кондан, члан Савета која је у претходном мандату била задужена за област мањинског образовања, требало да поднесе извештај о свом раду.

Владимир Орлић је указао да предлози кандидата Друштва за српски језик и књижевност и Друштва за стране језике Србије нису у складу са Аутентичним тумачењем одредбе члана 13. став 3. тачка 5) Закона о основама система образовања и васпитања, које је правно обавезујуће. Предложио је да Одбор уврсти у листу само по један њихов предлог, односно само оно име кандидата које је у складу са Аутентичним тумачењем. За остале предложене кандидате, нагласио је да треба прихватити Збирну листу, јер су предложени у складу са Законом и досадашњом добром праксом. Предложио је да се предлог једног кандидата Универзитета уметности у Београду уврсти на Збирну листу. Предлог је образложио чињеницом да је Факултет музичких уметности, који је једини предлог доставио, тиме испунио своју обавезу и да због неажурности других факултета Универзитет уметности у Београду не треба да сноси последице.

Александра Јерков је изнела став да кандидате који су предложени у складу са Законом и Аутентичним тумачењем треба прихватити, а да Друштву за српски језик и књижевност и Друштву за стране језике Србије, који су предложили по једног кандидата-наставника високошколских установа, супротно Аутентичном тумачењу, треба дати одређен временски рок, да свој предлог уреде у складу са овим тумачењем.

У вези са претходном дискусијом, изразила је неслагање да се предлог једног кандидата Универзитета уметности у Београду уврсти у Збирну листу, јер не испуњава законске услове, будући да је предложен само један кандидат.

Жарко Кораћ је указао, да је Славенко Терзић, један од кандидата за Савет из реда академика – редовних професора универзитета, на предлог Српске академије наука и уметности, тренутно на функцији амбасадора у Москви, у Руској Федерацији. Поставио је питање, како ће наведени кандидат, уколико буде изабран за члана Савета учествовати у његовом раду.

Ратко Јанков сматра да Одбор треба да поштује законски услов о постојању два кандидата сваког предлагача приликом утврђивања Збирне листе, као и да предлоге који нису у складу са Законом и Аутентичним тумачењем не треба разматрати, већ треба захтевати њихову допуну. Приметио је, да се одређен број предложених кандидата налази у пензији и изразио је сумњу у њихове могућности сагледавања актуелне ситуације и реалног и стварног увида у сфери образовања у нашем друштву. Оценио је да кандидати који имају три године до пензије, или су већ у пензији не би требало да буду бирани за члана Савета.

Љубиша Стојмировић је нагласио да Закон, када су у питању предлози кандидата, треба стриктно поштовати и у Збирну листу не би требало уврстити кандидате који нису предложени у складу са Законом. Када је реч о средњим школама и њиховим представницима, није проблем ако професор универзитета, који је кандидат, проводи део свог радног времена у средњим школама. Спорно је само да ли кандидат може да буде аутентични представник предлагача. Када је реч о кандидатима који су у позним годинама, сматра да старосна граница приликом избора кандидата не треба да постоји и да Србија не сме да се лако одриче паметних људи, људи који много знају.

Марко Атлагић се сложио да чланови Националног просветног савета треба да буду највећи умови у струци и да се не треба одрицати вредних, одговорних и стручних кадрова без обзира на њихове године живота. Предложио је да се утврди Збирна листа кандидата која је у складу са Законом, а да се за предлагаче, који нису предложили кандидате у складу са Законом, одреди временски рок, како би предлог уредили и допунили.

Милена Бићанин се залаже за апсолутно поштовање Закона и стриктно придржавање прописаних процедура. Мишљења је, да друштва која нису доставила предлоге свог кандидата у складу са прописима и процедуром, показују да нису заинтересована да имају свог представника у Националном просветном савету.

Муамер Зукорлић, председник Одбора, одговарајући на постављена питања навео је да Национални просветни савет редовно доставља овом одбору извештаје о свом раду. У вези са тим, информисао је присутне да је Извештај о раду Савета за 2016. годину, члановима Одбора достављен електронским путем 3. марта 2017. године и да ће исти на некој од наредних седница бити разматран. Упутио је чланове Одбора да за све додатне информације у вези са радом Савета могу Одбору да доставе писани захтев, који ће бити прослеђен Савету. Одбор ће на тај начин бити информисан по свим питањима везаним за појединачан рад чланова Савета и целокупни рад.

Када је реч о Аутентичном тумачењу одредбе члана 13. став 3. тачка 5) Закона о основама система образовања и васпитања, које је Народна скупштина донела 15. априла 2015. године, утврђено је да ову одредбу треба разумети тако, да се за чланове Националног просветног савета бирају представници удружења, односно друштава из реда наставника, васпитача и стручних сарадника који су запослени у предшколској установи, основној и средњој школи, са листа кандидата које подносе удружења и друштва која су таксативно наведена у овом члану закона.

Говорећи о предлогу да се ограничи старосна граница кандидата, председник Одбора је нагласио да то није прописано Законом и да Одбор нема право да врши ограничења када је у питању број година кандидата.

Након дискусије, Одбор је, на предлог Муамера Зукорлића, председника Одбора, констатовао: да су листе кандидата поднели сви овлашћени предлагачи, утврђене Законом; да традиционалне цркве и верске заједнице нису успеле да се договоре око заједничке листе, како је законом и прописано, већ су упутиле појединачне предлоге, а реформаторска Хришћанска црква у Србији се изјаснила да нема кандидата за Национални просветни савет; да предлог Универзитета уметности у Београду, не испуњава законске услове, јер је предложен само један кандидат; да листа кандидата које је поднело Друштво за српски језик и књижевност Србије и Друштво за стране језике Србије нису сачињене у складу са Аутентичним тумачењем одредби члана 13. став 3. Закона о основама система образовања и васпитања, јер се на листама ових предлагача налазе и наставници високошколских установа, супротно поменутом тумачењу.

Одбор је након гласања једногласно закључио, да у Збирну листу кандидата не уврсти предлоге Универзитета уметности у Београду, Друштва за српски језик и књижевност Србије и Друштва за стране језике Србије, већ да им одреди додатни временски рок да своје предлоге уреде у складу са Законом.

Одбор је, након тога, закључио да, на основу примљених листа овлашћених предлагача које испуњавају законске услове, сачини Збирну листу кандидата за чланове Савета, разврстану по редоследу подносилаца који је дат у Закону и да их заједно са биографијама кандидата достави Народној скупштини ради спровођења поступка избора друге половине чланова Националног просветног савета, на период од шест година. На Збирној листи се налази 50 кандидата које је предложило 19 овлашћених предлагача за избор 20 чланова Савета. Уз Збирну листу Одбор доставља Народној скупштини и списак чланова Савета којима мандат истиче 25. маја 2017. године.

Одбор, такође, предлаже Народној скупштини да приликом избора чланова Савета има у виду заступљеност полова, припадника националних мањина и регионалну припадност чланова.

За известиоца Одбора на седници Народне скупштине одређен је Муамер Зукорлић, председник Одбора.

Седница је завршена у 12,00 часова.

СЕКРЕТАР ПРЕДСЕДНИК

Драгомир Петковић Муамер Зукорлић